चंडीगढ़ : भाजपा प्रदेशाध्यक्ष नायब सिंह सैनी ने कहा कि 2024 में भारतीय जनता पार्टी के सामने बड़ा चैलेंज कांग्रेस नहीं बल्कि कांग्रेस द्वारा झूठ बोलकर लोगों को बरगलाने वाली बातें हैं। आम व्यक्ति को झूठ से बचाना होगा। उन्होंने कहा कि मैं संगठन को ओर अधिक मजबूती देने का कार्य करूंगा। हालांकि उन्होंने ओमप्रकाश धनखड़ के कार्य पर संतोष जताते हुए उनके समय में हुए पन्ना प्रमुख सम्मेलनों तथा पार्टी को आगे बढ़ाने के कार्यों की सराहना की गई।
नायब सिंह सैनी ने कहा कि कांग्रेस पार्टी के बड़े नेता युवराज ने राजस्थान में सरकार बनने पर 10 दिन में ही किसानों के कर्ज माफ करने का एक बड़ा झूठ बोला था। लेकिन ऐसा कुछ नहीं हुआ। इसके दुष्परिणाम यह रहे कि उनकी झूठी घोषणा के कारण 4500 किसानों ने आत्महत्या कर ली। 1950 किसानों की जमीन कुर्क हो गई। जबकि भारतीय जनता पार्टी जो कहती है वह करती है। हर गांव -गरीब- वंचित समाज के लिए हमारी पार्टी लगातार कार्य कर रही है।
नवनियुक्त भाजपा के प्रदेश अध्यक्ष नायब सिंह सैनी ने उन्हें यह जिम्मेदारी सौंपने पर देश के प्रधानमंत्री नरेंद्र मोदी, गृहमंत्री अमित शाह, रक्षा मंत्री ठाकुर राजनाथ सिंह और हरियाणा के मुख्यमंत्री मनोहर लाल का आभार जताते हुए वायदा किया कि इस छोटे से कार्यकर्ता को इतनी बड़ी जिम्मेदारी दी गई, इस पर सभी ज्येष्ठ कार्यकर्ताओं का आशीर्वाद लेकर- सामान आयु के कार्यकर्ताओं को साथ लेकर और छोटी उम्र के कार्यकर्ताओं का सहयोग लेकर खरा उतरने का प्रयास करूंगा। उन्होंने कहा कि 2024 में हरियाणा में डबल इंजन की सरकार बनेगी। केंद्र व प्रदेश की सभी लाभकारी योजनाओं को ग्राउंड तक पहुंचाकर हर पात्र को इसका लाभ मिले तथा इन योजनाओं से हर आम- खास व्यक्ति अवगत हो इसके लिए संगठन लगातार कार्य करेगा। पार्टी जिस भी प्रकार से आदेश करेंगी संगठन कार्य करता रहेगा।